Ses vas ná plaasaanval - Maroela Media
Kolonel Vincent Mdunge, 'n polisiewoordvoerder, sê Meyer was Woensdag omstreeks 13:00 in sy kantoor op sy plaas, Vierquellen naby Wartburg, toe 'n onbekende man hom genader en vir werk gevra het. Kort daarna het 'n silwer Volkswagen Golf glo op die perseel gestop en 'n groep gewapende mans het uitgespring.
"Een verdagte het 'n geweer op Meyer gerig en hom beveel om sy kluis oop te maak waarna hulle glo twee gewere, 'n pistool en R1 400 gesteel het," het Mdunge gesê. Meyer is glo in sy kop geskiet voor die groep mans in die Golf van die toneel gevlug het.
Na wat verneem word, was Meyer se twee tienerdogters en 70-jarige ma tydens die voorval in die huis aangehou, maar is nie beseer nie. Meyer is in 'n kritieke toestand in die hospitaal.
"Die Pietermaritzburg-polisie het later die dag die verdagtes se voertuig in die middestad opgespoor. Die voertuig het onklaar geraak en het langs die pad gestaan. Twee mans is in die voertuig aangetref. Die voertuig is deursoek en die polisie het op ammunisie en R1 300 afgekom. Die mans is in hegtenis geneem wat ook tot die inhegtenisname van drie mans in Greytown gelei het. 'n Sesde verdagte is in Msinga aangekeer. Die polisie is daarna na 'n suikerrietplantasie geneem waar Meyer se vuurwapens gekry is," het Mdunge bygevoeg.